**Odôvodnenie návrhu**

 Vzhľadom na štandardnú dostupnosť návrhov v elektronickej forme na rokovanie Národnej rady Slovenskej republiky a jej orgánov sa navrhovaným uznesením pristupuje k zníženiu počtu materiálov v tlačenej forme. Racionalizujú sa tým administratívne náklady zároveň s pozitívnymi účinkami na životné prostredie. Je to ďalší krok k „zelenému“ ekologickému parlamentu.

 V Legislatívnych pravidlách tvorby zákonov (príloha č. 1) sa predmetným návrhom znižuje určený počet výtlačkov návrhov zákonov predkladaných vládou Slovenskej republiky, a to z počtu 55 na 20 výtlačkov (z toho 2 podpísané) a počet výtlačkov návrhov zákonov predkladaných poslancami Národnej rady Slovenskej republiky, a to z 5 výtlačkov na 2 podpísané výtlačky. Podpísané výtlačky sú uložené v zápisnici zo schôdze Národnej rady Slovenskej republiky, ktorá sa archivuje. Ďalšie materiály v písomnej podobe sa v požadovanom množstve doručujú príslušným výborom a odboru legislatívy a aproximácie práva Kancelárie NR SR. Pri poslaneckých návrhoch zákonov Kancelária NR SR zabezpečí rozmnoženie materiálu vo forme parlamentnej tlače a zabezpečí jeho doručenie. Podpísanie schválených zákonov ústavnými činiteľmi zabezpečí Kancelária NR SR v počte 3 výtlačkov. Navrhujú sa tiež úpravy doložky zlučiteľnosti návrhu zákona s právom Európskej únie v súvislosti s prijatím Lisabonskej zmluvy a legislatívno-technické úpravy poznámok pod čiarou na účely aktualizácie právnych predpisov, na ktoré sa v nich odkazuje.

Ďalej sa upravuje elektronická forma podávania a doručovania materiálov (príloha č. 2) za účelom jej prístupnosti, prehľadnosti a s dôrazom na zníženie počtu predkladaných materiálov vládou Slovenskej republiky, poslancami Národnej rady Slovenskej republiky a inými subjektmi, ako je to navrhnuté v Legislatívnych pravidlách tvorby zákonov. Zároveň sa vykonávajú nevyhnutné zmeny vyplývajúce z ostatných noviel zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, konkrétne zákona č. 399/2015 Z. z., č. 1/2017 Z. z. a zákona
č. 55/2017 Z. z.

Bratislava apríl 2018